**Broj: 711-I-1015-M-67/19-02-11**

Zagreb, 3. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Tanje Novotni Golubić, zamjenice župana Bjelovarsko-bilogorske županije**, za davanjem mišljenja Povjerenstva, na 48. sjednici, održanoj 3. svibnja 2019.g., daje sljedeće:

**MIŠLJENJE**

**Nema zapreka, u smislu odredbi ZSSI-a, da troškove putovanja i smještaja za vrijeme konferencije „European Regional Forum on Education, Language and the Human Rights of Minorities“, dužnosnici Tanji Novotni Golubić, zamjenici župana Bjelovarsko-bilogorske županije, snosi suorganizator konferencije Tom Lantos Institute.**

Obrazloženje

Zahtjev za davanjem mišljenja Povjerenstva podnijela je Tanja Novotni Golubić, zamjenica župana Bjelovarsko-bilogorske županije. U knjigama ulazne pošte zahtjev je zaprimljen pod brojem 711-U-1735-M-67/19-01-2, dana 18. travnja 2019.g., povodom kojeg se vodi predmet broj M-67/19.

Uvodom u Registar dužnosnika koji vodi Povjerenstvo utvrđeno je da Tanja Novotni Golubić obnaša dužnost zamjenice župana Bjelovarsko-bilogorske županije od 26. svibnja 2017.g. Člankom 3. stavkom 1. podstavkom 42. ZSSI-a propisano je da su župani i gradonačelnik Grada Zagreba i njihovi zamjenici dužnosnici u smislu navedenog Zakona, stoga je i Tanja Novotni Golubić, povodom obnašanja navedene dužnosti, obvezna postupati sukladno odredbama navedenog Zakona.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da se kao zamjenica župana iz redova pripadnika češke nacionalne manjine, ali i predstavnica Koordinacije vijeća i predstavnika češke nacionalne manjine u Hrvatskoj, prijavila na europsku konferenciju pod nazivom "European Regional Forum on Education, Language and the Human Rights of Minorities" koju organiziraju UN i institut Tom Lantos. Institut Tom Lantos će radi njenog učešća u diskusiji, financirati troškove putovanja kao i smještaja tijekom događanja. Slijedom navedenog dužnosnica traži mišljenje Povjerenstva.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Stavkom 3. navedenog članka propisano je da prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Zakonom o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17.) propisano je da je izvršno tijelo jedinice područne (regionalne) samouprave župan te da župan zastupa županiju i obavlja druge poslove propisane Zakonom i Statutom županije. Iznimno, izvršno tijelo je i njegov zamjenik, u slučajevima propisanim Zakonom.

U Glavi II. Zakona o lokalnoj i područnoj (regionalnoj) samoupravi, „Suradnja općina, gradova i županija s jedinicama lokalne i regionalne samouprave drugih država“, propisano je da općine, gradovi i županije surađuju s odgovarajućim jedinicama lokalne i regionalne samouprave drugih država, a koja suradnja se uspostavlja i odvija u okviru njihovog samoupravnog djelokruga, u skladu sa zakonom i međunarodnim ugovorima. Sporazum o suradnji koji je sklopila općina, grad i županija s jedinicama lokalne i regionalne samouprave drugih država objavljuje se u službenom glasilu dotične jedinice, odnosno u pojedinim slučajevima u službenom glasilu županije.

Dakle, suradnja koju obavljaju jedinice lokalne i područne (regionalne) samouprave dio je nadležnosti tih jedinica, a može biti međunarodna ili bez navedenog obilježja.

Nadalje, sukladno članku 13. stavku 2. i 3. ZSSI-a dužnosnici mogu obavljati edukacijsku djelatnost, po kojoj osnovi mogu stjecati i prihode i to bez prethodnog odobrenja Povjerenstva.

Uvidom u internetske stranice Instituta Tom Lantos utvrđeno je kako je navedeni Institut nezavisna međunarodna organizacija koja se bavi promicanjem ljudskih prava, a prvenstveno pravima nacionalnih, jezičnih i vjerskih manjina. Institut ima sjedište u Budimpešti, dok upravljanje, financiranje i djelovanje ima međunarodna obilježja.

Na lokalnim izborima za članove predstavničkih tijela jedinica lokalne i područne (regionalne) samouprave te za izbor načelnika, gradonačelnika i župana te njihovih zamjenika 2013. godine, sukladno čl.20 Ustavnog zakona o pravima nacionalnih manjina („Narodne novine“, broj: 155/02., 47/10., 80/10., 93/11. i 93/11.) birani su i predstavnici nacionalnih manjina u onim jedinicama gdje manjina sudjeluje sa više od 5% a manje od 15% u odnosu na ukupno stanovništvo te jedinice, zatim u lokalnim jedinicama sa više od 15% odnosno područne (regionalne) samouprave sa više od 5%. Dužnosnica Tanja Novotni Golubić je u Bjelovarsko-bilogorskoj županiji izabrana kao zamjenica župana iz redova češke nacionalne manjine. Navedeno je utvrđeno uvodom u službene internetske stranice Županije.

Konferencija "European Regional Forum on Education, Language and the Human Rights of Minorities", na koju je dužnosnica pozvana, jedna je od tri planirana foruma-konferencije u organizaciji UN-a na temu prava nacionalnih manjina, a koji su postavljeni kao prioritet Specijalnog izvjestitelja u pitanjima nacionalnih manjina prilikom obraćanja Općoj Skupštini i Vijeću nacionalnih manjina UN-a 2017. i 2018.g. Prema navodima dužnosnice ona bi na konferenciji sudjelovala te bi imala učešće u diskusiji.

Slijedom navedenog, Povjerenstvo zaključuje kako nema zapreka, u smislu odredbi ZSSI-a, da troškove putovanja i smještaja za vrijeme konferencije „European Regional Forum on Education, Language and the Human Rights of Minorities“, dužnosnici Tanji Novotni Golubić, zamjenici župana Bjelovarsko-bilogorske županije, snosi suorganizator konferencije Tom Lantos Institute. Navedeni pozivatelj međunarodna je organizacija koja se bavi promicanjem ljudskih prava, odnosno prava nacionalnih manjina, dok je dužnosnica u jedinici područne (regionalne) samouprave izabrana kao predstavnik nacionalne manjine. Stoga prisustvovanje predmetnoj konferenciji predstavlja poslove iz djelokruga dužnosnice, odnosno tijela u kojem obnaša dužnost. Isto tako, edukativna djelatnost, pod kojom bi se moglo smatrati i aktivno sudjelovanje u predmetnoj konferenciji dozvoljeno je sukladno članku 13. stavku 2. i 3. ZSSI-a.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Tanja Novotni Golubić, elektroničkom dostavom
2. Objava na internetskoj stranici Povjerenstva
3. Pismohrana